Når den nye arkitektskole skal opføres på Godsbanen i Aarhus, er det nordjyske kræfter, der står bag. Det står fast, efter A. Enggaard har vundet totalentreprisen på NEW AARCH, som den nye arkitektskole kommer til at hedde. - Vi er meget stolte over at have vundet byggeriet af NEW AARCH. Det er ikke hver dag, at arkitektstanden så at sige bygger nyt til sig selv, og derfor er det et projekt, der er forbundet med stor offentlig bevågenhed. Vi går dog til dette projekt som alle andre – nemlig med en stor grad af ydmyghed og respekt for bygherrens og kundens forventninger, forklarer afdelingschef Jens Skinnebach fra A. Enggaard i Aarhus. Med nybyggeriet samles arkitektskolens aktiviteter, der i dag er spredt på 10 forskellige adresser i Aarhus, og de utidssvarende fysiske rammer opdateres. Byggeriet har et anlægsbudget på 277 millioner kroner og består af i alt 12.500 kvadratmeter. NEW AARCH skal opføres på Godsbanearealet i Aarhus og forventes at blive taget i brug i 2020.

Referat:
Den nordjyske entreprenørvirksomhed skal stå for opførelsen af 12.500 kvadratmeter ny arkitektskole i Aarhus.